ธ.ทหารไทยออกสินเชื่อSME 3เท่าพลัสหวังเสริมสภาพคล่องรับมือเศรษฐกิจฟื้น
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคาร ทหารไทย จำกัด (มหาชน) หรือ TMB เปิดเผยว่า ธนาคารออกผลิตภัณฑ์ สินเชื่อทีเอ็มบี เอสเอ็มอี 3 เท่าพลัส เพื่อเสริมสภาพคล่องและสนับสนุนผู้ประกอบการเอสเอ็มอีในการทำธุรกิจ ขณะที่เริ่มเห็นสัญญาณการฟื้นตัวของเศรษฐกิจอย่างช้าๆ โดยสินเชื่อดังกล่าวจะรองรับผู้ประกอบการเอสเอ็มอีขนาดเล็กที่มียอดขายไม่เกิน 50 ล้านบาทต่อปี โดยลูกค้าจะได้รับวงเงินสูงสุดถึง 3 เท่าของหลักทรัพย์ค้ำประกัน ให้วงเงินหมุนเวียนเผื่ออนาคตอีก 50% ทันทีจากความต้องการเงินทุนหมุนเวียนปกติ และให้วงเงินสำรองสินค้าอีก 30 วัน โดยลูกค้าจะได้รับการอนุมัติ และรับเงินได้ไวภายใน 15 วันทำการ
12 พ.ค. 2558

นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคาร ทหารไทย จำกัด (มหาชน) หรือ TMB เปิดเผยว่า ธนาคารออกผลิตภัณฑ์ สินเชื่อทีเอ็มบี เอสเอ็มอี 3 เท่าพลัส เพื่อเสริมสภาพคล่องและสนับสนุนผู้ประกอบการเอสเอ็มอีในการทำธุรกิจ ขณะที่เริ่มเห็นสัญญาณการฟื้นตัวของเศรษฐกิจอย่างช้าๆ โดยสินเชื่อดังกล่าวจะรองรับผู้ประกอบการเอสเอ็มอีขนาดเล็กที่มียอดขายไม่เกิน 50 ล้านบาทต่อปี โดยลูกค้าจะได้รับวงเงินสูงสุดถึง 3 เท่าของหลักทรัพย์ค้ำประกัน ให้วงเงินหมุนเวียนเผื่ออนาคตอีก 50% ทันทีจากความต้องการเงินทุนหมุนเวียนปกติ และให้วงเงินสำรองสินค้าอีก 30 วัน โดยลูกค้าจะได้รับการอนุมัติ และรับเงินได้ไวภายใน 15 วันทำการ
ทั้งนี้วางเป้าหมายของผลิตภัณฑ์สินเชื่อ ทีเอ็มบี เอสเอ็มอี 3 เท่า พลัส ในปีนี้เพื่อขยายฐานลูกค้าใหม่ 2,000 – 3,000 ราย ในวงเงินประมาณ 10,000 ล้านบาท โดยมีแผนการตลาดให้เข้าถึงลูกค้าผ่านสื่อหลัก อาทิ หนังโฆษณา เรื่อง “หายเข้ากลีบเมฆ” ที่จะออกอากาศทางโทรทัศน์พร้อมสื่ออื่นๆตั้งแต่วันนี้
นายไตรรงค์ กล่าวว่า จากภาวะเศรษฐกิจที่มีการชะลอตัวต่อเนื่องมาตั้งแต่ปีที่ผ่านมา จนถึงปัจจุบันได้เริ่มมีสัญญาณในทางบวกให้กับผู้ประกอบการเอสเอ็มอีบ้างแล้ว จากปัจจัยหลักต่างๆ ทั้งราคาน้ำมันที่ลดลง การท่องเที่ยวที่ฟื้นตัวและการอ่อนค่าของเงินบาทที่ส่งผลให้ภาคการส่งออกมีสัญญาณดีขึ้น นอกจากนี้การเบิกจ่ายงบประมาณลงทุนประจำปีของภาครัฐที่เริ่มมีให้เห็นมากขึ้นก็สามารถช่วยให้เริ่มมีเงินหมุนกลับเข้าสู่ระบบอีกครั้ง ซึ่งเห็นได้ว่าเศรษฐกิจเริ่มมีการฟื้นตัวอย่างช้าๆ
อย่างไรก็ดี ปัญหาหลักของผู้ประกอบการเอสเอ็มอี ในสภาวะเศรฐกิจและสถานการณ์ปัจจุบันก็ยังเป็นความยากลำบากในการเข้าถึงแหล่งเงินทุน หรือบางครั้งได้รับมาแต่ไม่เพียงพอ และอาจไม่ทันเวลาที่ต้องการ บางรายได้รับเงินทุนเฉพาะในช่วงแรกของการเป็นลูกค้าเท่านั้น หลังจากนั้นเมื่อมีการขยายธุรกิจกลับไม่ได้วงเงินตามที่ขอเพิ่ม หรือได้ไม่ทันกำหนดการ
รวมถึงธนาคารที่ปล่อยสินเชื่อไม่มีการติดตามลูกค้าอย่างต่อเนื่องและใกล้ชิด ทำให้ผู้ประกอบการเกิดภาวะสะดุด ไม่สามารถทำธุรกิจได้อย่างราบรื่นทันเวลา จากปัจจัยดังกล่าว ทีเอ็มบีจึงพร้อมที่จะสนับสนุนผู้ประกอบการเอสเอ็มอี ที่ยังคงมีศักยภาพให้สามารถดำเนินธุรกิจต่อไปได้ทั้งในปัจจุบันและอนาคต ด้วยผลิตภัณฑ์สินเชื่อใหม่ที่ทีเอ็มบีได้ทำการพัฒนาขึ้นดังกล่าว โดยทีเอ็มบีมีทีมผู้จัดการลูกค้าสัมพันธ์ (Relationship Manager) กว่า 700 คน ที่คอยดูแลลูกค้า และยังมีทีมงานเฉพาะที่ให้คำปรึกษาด้านสภาพคล่องอีกกว่า 60 คนทั่วประเทศ
 